KLASA: UP/I-034-01/24-01/51

URBROJ: 711-02-01/05-2024-10

Zagreb, 30. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Siniše Halaša, OIB:** **……………..,** **direktora trgovačkog društva Ivaplin d.o.o. za distribuciju i opskrbu plinom,** na 63. sjednici održanoj 30. listopada 2024., donosi sljedeću

**ODLUKU**

1. **Primitkom uskrsnice u iznosu od 53,09 eura dana 13. travnja 2022., regresa u iznosu od 199,08 eura dana 13. lipnja 2022., dara djeci u iznosu od 79,63 eura dana 2. prosinca 2022., božićnice u iznosu od 199,08 eura dana 20. prosinca 2022., uskrsnice u iznosu od 80,00 eura dana 28. ožujka 2023., regresa u iznosu od 200,00 eura dana 19. lipnja 2023., dara djeci u iznosu od 200,00 eura dana 7. prosinca 2023., božićnice u iznosu od 300,00 eura dana 7. prosinca 2023., uskrsnice u iznosu od 100,00 eura dana 15. ožujka 2024. te regresa u iznosu od 200,00 eura dana 18. lipnja 2024., kao dodatnih naknada za poslove obnašanja javne dužnosti, obveznik Siniša Halaš, direktor trgovačkog društva Ivaplin d.o.o. za distribuciju i opskrbu plinom, počinio je povredu članka 7. stavka 1. točke d) ZSSI-a.**
2. **Za povredu iz točke I. ove izreke, obvezniku Siniši Halašu izriče se novčana sankcija iz članka 48. stavka 1. točke 2. ZSSI-a u iznosu od 650,00 eura.**
3. **Nalaže se obvezniku Siniši Halašu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-03451.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 27. lipnja 2024. na temelju neanonimne prijave otvorilo predmet protiv Siniše Halaša, direktora trgovačkog društva Ivaplin d.o.o. za distribuciju i opskrbu plinom, KLASA: UP/I-034-01/24-01/51. U prijavi se u bitnom navodi da je imenovani obveznik za vrijeme obnašanja spomenute dužnosti primao dodatne naknade za poslovne obnašanja javne dužnosti.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Siniša Halaš obnaša dužnost direktora trgovačkog društva Ivaplin d.o.o. za distribuciju i opskrbu plinom od 1. siječnja 2022. Kako su osnivači navedenog trgovačkog društva Grad Ivanić Grad, Općina Križ i Općina Kloštar Ivanić, Siniša Halaš u obvezi je postupati sukladno odredbama ZSSI-a.

U tijeku postupka izvršen je uvid u prijavu mogućeg sukoba interesa od 27. lipnja 2024., Registar obveznika, dopis trgovačkog društva Ivaplin d.o.o. od 23. srpnja 2024. s popisom izvšenih uplata i izvacima PBZ banke te očitovanje obveznika od 10. listopada 2024.

Povjerenstvo je odlukom od 19. rujna 2024. u odnosu na obveznika Sinišu Halaša, direktora trgovačkog društva Ivaplin d.o.o. za distribuciju i opskrbu plinom, utvrdilo postojanje pretpostavki za pokretanje postupka vezano za moguću povredu odredbe članka 7. stavka 1. točke d) ZSSI-a.

Sukladno odredbi članka 42. stavka 1. ZSSI-a, Povjerenstvo je obveznika dopisom od 19. rujna 2024. KLASA: UP/I-034-01/24-01/51, URBROJ: 711-02-01/03-2024-05, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznik se na navedenu obavijest očitovao dopisom koji je u Povjerenstvu zaprimljen 10. listopada 2024. i u kojem je naveo da je na funkciju direktora trgovačkog društva Ivaplin d.o.o. stupio 1. siječnja 2022. te da je Ugovor o radu kojim je reguliran njegov radno-pravni status u Društvu sklopio s Nadzornim odborom 27. prosinca 2021. prema obrascu tog ugovora koji mu je od strane Nadzornog odbora Društva bio ponuđen, s odredbom članka 6. stavka 2. kojom je regulirano sljedeće:„Naknadu plaće, godišnji odmor i ostala materijalna prava koja proizlaze iz radnog odnosa, Direktor ostvaruje u skladu s aktima Društva.”. Dalje je u očitovanju obveznik naveo da je navedena odredba Ugovora o radu pravna osnova za sve naknade koje su istom pored plaće isplaćene temeljem Pravilnika o radu Društva, u periodu od početka obnašanja dužnosti, sve prema popisu izvršenih uplata koje je Povjerenstvo dobilo od Društva. Također je naveo da u vrijeme kada je istom ponuđen Ugovor o radu kao uobičajeni obrazac koji su u Društvu potpisivali direktori prije njega, nije imao saznanja da su navedene isplate zabranjene, jer je ZSSI bio u postupku donošenja, a Povjerenstvo je nakon toga, točnije 31. siječnja 2022. donijelo Smjenicu kojom su taksativno navedene naknade iz članka 7. stavka 1. točke d) ZSSI, koje obveznici ZSSI-a ne smiju primiti te 12 travnja 2022. Dopunu Smjernice kojom su utvrđene naknade koje obveznici ZSSI-a smiju primiti pored plaće koju primaju za obnašanje dužnosti. Obveznik je istaknuo da nije bio upoznat sa navedenim odredbama ZSSI-a budući da je po prvi put obnašao javnu dužnost te da o istome očito nije imalo saznanja niti samo Društvo koje je isplatilo naknade. Slijedom navedenog, obveznik je zamolio uzeti u obzir činjenicu da se u njegovu slučaju ne radi o namjernoj povredi predmetne odredbe ZSSI-a te da se cijeneći sve naprijed opisane okolnosti početka njegovog prvog mandata kao javnog dužnosnika i donošenja novog ZSSI-a, donese zaključak o nepokretanju postupka u predmetnom slučaju te je naposljetku naglasio da naknade po članku 6. stavku 2. Ugovora o radu koje su definirane Smjernicama Povjerenstva kao zabranjene, Društvo ubuduće neće isplaćivati.

Povjerenstvo je dopisom od 11. srpnja 2024. od trgovačkog društva Ivaplin d.o.o. zatražilo dostavu očitovanja jesu li obvezniku Siniši Halašu od početka obnašanja dužnosti isplaćene božićnice, regres za godišnji odmor, dar za dijete, nagrada (bonus) za ostvarene rezultate poslovanja ili drugi oblici dodatnog nagrađivanja, uplata u dobrovoljni mirovinski fond, dodatno zdravstveno osiguranje, životno osiguranje ili druge naknade pored isplaćene plaće te ako jesu, trgovačko društvo je pozvano dostaviti podatke kada su isplate izvršene i u kojim iznosima uz dostavu dokumentacije iz koje će navedene isplate biti razvidne.

Trgovačko društvo Ivaplin d.o.o. na spomenuto je traženje odgovorilo dopisom od 30. srpnja 2024. kojim su dostavljeni popis izvršenih uplata po vrstama i datumu uplate te pojedini izvatci PBZ banke po transakcijskom računu od 13. travnja 2022. pa do 18. lipnja 2024. uz napomenu da je pravna osnova za sve isplate članak 6. stavak 2. Ugovora o radu sklopljen između Nadzornog odbora IVAPLIN-a i direktora Siniše Halaša dana 27. prosinca 2021. koji glasi: „Naknadu plaće, godišnji odmor i ostala materijalna prava koja proizlaze iz radnog odnosa, Direktor ostvaruje u skladu s aktima Društva.“.

Uvidom u Izvadak PBZ banke po transakcijskom računu od 13. travnja 2022. uplata Siniši Halašu točka 56., Izvadak PBZ banke po transakcijskom računu od 13. lipnja 2022. - uplata Siniši Halašu točka 27., Izvadak PBZ banke po transakcijskom računu od 2. prosinca 2022. - uplata Siniši Halašu točka 14., Izvadak PBZ banke po transakcijskom računu od 20. prosinca 2022. - uplata Siniši Halašu točka 35., Izvadak PBZ banke po transakcijskom računu od 28. ožujka 2023. - uplata Siniši Halašu točka 20., Izvadak PBZ banke po transakcijskom računu od 19. lipnja 2023. - uplata Siniši Halašu točka 19., Izvadak PBZ banke po transakcijskom računu od 7. prosinca 2023. - uplata Siniši Halašu točka 68., Izvadak PBZ banke po transakcijskom računu od 7. prosinca 2023. - uplata Siniši Halašu točka 56., Izvadak PBZ banke po transakcijskom računu od 15. ožujka 2024. - uplata Siniši Halašu točka 32. te Izvadak PBZ banke po transakcijskom računu od 18. lipnja 2024. - uplata Siniši Halašu točka 23. Povjerenstvo je utvrdilo da je obveznik Siniša Halaš pored isplaćene plaće u 2022. primio sljedeće naknade: 13. travnja 2022. uskrsnicu u iznosu 53,09 eura, 13. lipnja 2022. regres u iznosu 199,08 eura, 2. prosinca 2022. dar djeci u iznosu 79,63 eura i 20. prosinca 2022. božićnicu u iznosu 199,08 eura.

Nadalje, Povjerenstvo je utvrdilo da je obveznik Siniša Halaš pored isplaćene plaće u 2023. godini primio sljedeće naknade: 28. ožujka 2023. uskrsnicu u iznosu 80,00 eura, 19. lipnja 2023. regres u iznosu 200,00 eura, 7. prosinca 2023. dar djeci u iznosu 200,00 eura i 7. prosinca 2023. božićnicu u iznosu 300,00 eura.

U 2024. obvezniku Siniši Halašu je poslodavac 15. ožujka 2024. isplatio uskrsnicu u iznosu 100,00 eura i 18. lipnja 2024. regres u iznosu 200,00 eura.

Člankom 32. stavkom 1. podstavkom 4. ZSSI-a propisano je da je nadležnost Povjerenstva izrada smjernica i uputa obveznicima u svrhu učinkovitog sprječavanja sukoba interesa te je slijedom navedenog Povjerenstvo 31. siječnja 2022. donijelo Smjernicu o zabrani primitka dodatne naknade iz članka 7. stavka 1. točke d) ZSSI-a.

U navedenoj Smjernici utvrđeno je da obveznici iz članka 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. Povjerenstvo je utvrdilo primitke koje obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, smiju primiti pored plaće koju primaju za obnašanje javne dužnosti.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Člankom 9. stavkom 3. Zakona o radu („Narodne novine“, br. 93/14., 127/17., 98/19., 151/22., 46/23. i 64/23.) propisano je da se, ako je neko pravo iz radnog odnosa različito uređeno ugovorom o radu, pravilnikom o radu, sporazumom sklopljenim između radničkog vijeća i poslodavca, kolektivnim ugovorom ili zakonom, primjenjuje za radnika najpovoljnije pravo, ako tim ili drugim zakonom nije drukčije određeno.

Obveznici istovremeno uz primanje plaće za obnašanje javne dužnosti ne mogu ostvarivati druge primitke koji ujedno ne predstavljaju naknadu stvarnih troškova nastalih u obnašanju javne dužnosti jer bi se u tom slučaju radilo o zabranjenim naknadama u smislu odredbe članka 7. stavka 1. točke d) ZSSI-a.

Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Slijedom navedenog, u odnosu na navode obveznikova očitovanja od 10. listopada 2024. prema kojima je njegovim Ugovorom o radu bilo propisano pravo na isplatu predmetnih naknada, Povjerenstvo ističe kako navedena činjenica nije od utjecaja na donošenje drugačije odluke u ovoj pravnoj stvari imajući u vidu postojanje izričite zakonske zabrane primitka takvih naknada za osobe koje su obveznici u smislu odredbi ZSSI-a, slijedom čega se odredbe Ugovora o radu ne smiju primjenjivati u odnosu na obveznike ako bi bile suprotne odredbama ZSSI-a u dijelu u kojem je propisana izričita zabrana, a kako to predviđa i članak 9. stavak 3. Zakona o radu.

Povjerenstvo je nastavno na sve prethodno navedeno utvrdilo da je obveznik Siniša Halaš, direktor trgovačkog društva Ivaplin d.o.o. za distribuciju i opskrbu plinom, primitkom uskrsnice u iznosu od 53,09 eura dana 13. travnja 2022., regresa u iznosu od 199,08 eura dana 13. lipnja 2022., dara djeci u iznosu od 79,63 eura dana 2. prosinca 2022., božićnice u iznosu od 199,08 eura dana 20. prosinca 2022., uskrsnice u iznosu od 80,00 eura dana 28. ožujka 2023., regresa u iznosu od 200,00 eura dana 19. lipnja 2023., dara djeci u iznosu od 200,00 eura dana 7. prosinca 2023., božićnice u iznosu od 300,00 eura dana 7. prosinca 2023., uskrsnice u iznosu od 100,00 eura dana 15. ožujka 2024. te regresa u iznosu od 200,00 eura dana 18. lipnja 2024., kao dodatnih naknada za poslove obnašanja javne dužnosti, počinio povredu članka 7. stavka 1. točke d) ZSSI-a.

Povjerenstvo je stoga donijelo odluku kao u točki I. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 7., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Člankom 50. stavkom 2. ZSSI-a propisano je da Povjerenstvo izriče sankciju u iznosu od 530,00 eura do 5.309,00 eura vodeći računa o težini i posljedicama povrede Zakona.

Uzimajući u obzir okolnosti konkretnog slučaja i to duljinu razdoblja u kojem je obveznik primao dodatne naknade uz plaću za obnašanje javne dužnosti koja obuhvaća tri godine u kojima su ostvarene po više različitih osnova, kao i činjenicu da je Smjernica Povjerenstva donesena i objavljena prije nego što je obveznik primio sporne dodatne naknade, što Povjerenstvo ocjenjuje otegotnim okolnostima, te uzevši u obzir da je riječ o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a, ali i ukupan iznos primljenih dodatnih naknada, što ocjenjuje olakotnim okolnostima, Povjerenstvo je utvrdilo primjerenim obvezniku za povredu odredbe članka 7. stavka 1. točke d) izreći novčanu sankciju iz članka 48. stavka 1. točke 2. ZSSI-a, i to u iznosu od 650,00 eura.

Povjerenstvo je stoga donijelo odluku kao u točki II. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Siniša Halaš, osobnom dostavom

2. Podnositelju prijave

3. Objava na mrežnim stranicama Povjerenstva nakon uredne dostave obvezniku

4. Pismohrana